सड़क के किनारे कुछ दुकानें हैं। लोग इसे चौक कहते हैं। सही भी है, क्योंकि चारों ओर छोटी-छोटी बहुत-सी दुकानें हैं। जैसे मिठाई और नाश्ते की, किराने की, दूध-दही की और एक दुकान तंबाकू-पान वाले की भी। पान की दुकान के ऊपर पीपल का एक बड़ा पेड़ है। दुकान वाले को पता है कि पेड़ की छाया की वजह से उसके ग्राहक उसके पास ही आएंगे। पश्चिम की तरफ एक प्याऊ और उससे सटा एक काफी पुराना उच्च विद्यालय। मैंने बचपन से लेकर आज तक इसके रूप में कोई परिवर्तन नहीं देखा। यह बात अलग है कि इस विद्यालय से निकले कितने ही विद्यार्थियों ने अपने जीवन में बेहतरीन परिवर्तन देख लिए होंगे। दुकानों की बात करूं तो समोसे की कुछ दुकानें और खुल गर्इं, लेकिन समोसे की पुरानी दुकान ‘प्रेम हलवाई’ अब भी प्रसिद्ध है। मुझे नहीं मालूम कि लोग इसे प्रेम की दुकान क्यों कहते हैं, लेकिन मैंने बचपन में इसके समोसे जरूर खाए हैं। प्रेम की दुकान के गरम समोसे मुंह में डालने से पहले सोचना जरूरी है, वरना जीभ और मुंह जल जा सकते हैं। प्रेम के समोसे के सामने अजीबोगरीब नाम वाले विदेशी रेस्टोरेंट के पकवान फीके लगते हैं।